同晏著作飲薛園坐中賦
作者：韓維
朝代：宋

paragraphs: 鄙生秉愚尚，與世實齟齬。
寄身軒裳內，懶惰衆不數。
朅來西都游，獲并丞相府。
命駕多從君，載酒即得侶。
洛水南北涯，勝事著自古。
名園藹相望，香剎屹時睹。
最憐薛家溪，架閣在西滸。
渾流激石來，知自嵩少雨。
如從柁樓下，夜聽潮生浦。
採珠櫻在盤，剝玉笋登俎。
雜花雖云晚，紅白尚可取。
興來倒冠巾，萬事一塵土。
想在京輦日，耳目塞如堵。
出憎車馬喧，坐厭名利語。
幸茲清景對，醉死亦吾所。